Propunere de DECIZIE A CONSILIULUI privind încheierea Acordului-cadru de parteneriat și cooperare între Uniunea Europeană și statele sale membre, pe de o parte, și Republica Filipine, pe de altă parte /* COM/2013/0925 final - 2013/0441 (NLE) */





EXPUNERE DE MOTIVE În noiembrie 2004, Consiliul a autorizat Comisia să negocieze acorduri-cadru individuale de parteneriat și cooperare (APC) cu Thailanda, Indonezia, Singapore, Filipine, Malaysia și Brunei. Negocierile cu Filipine au fost inițiate în februarie 2009 și au fost încheiate în iunie 2010. În urma aprobării acordului de către Coreper, ambele părți au parafat APC la 25 iunie 2010. APC a fost semnat la Phnom Penh la 11 iulie 2012, cu ocazia reuniunii ministeriale a Forumului regional ASEAN. APC cu Filipine constituie primul acord bilateral încheiat vreodată cu Filipine și înlocuiește cadrul juridic actual, ce constă în Acordul de cooperare din 1980 dintre Comunitatea Economică Europeană și țările membre ale Asociației Națiunilor din Asia de Sud-Est (ASEAN). Pe plan politic, APC cu Filipine marchează un pas important în direcția consolidării relațiilor bilaterale și a rolului UE în Asia de Sud-Est, pe baza unor valori universale comune, cum ar fi democrația și drepturile omului. Acesta pregătește terenul pentru consolidarea cooperării politice, regionale și globale. APC prevede angajamente care ocupă o poziție importantă în cadrul politicii externe a UE, inclusiv dispoziții privind drepturile omului, neproliferarea, combaterea terorismului și Curtea Penală Internațională. De asemenea, acesta include domenii actuale de interes, precum procesul de pace și gestionarea riscului de dezastre. APC consolidează cooperarea sectorială într-o gamă largă de domenii de politică, precum migrația, impozitarea, mediul, energia, știința și tehnologia, transporturile maritim și aerian, turismul, cultura, spălarea banilor și finanțarea terorismului, drogurile ilicite, criminalitatea organizată și corupția. APC extinde în mod considerabil sfera angajării reciproce în domeniile economic și comercial. Acesta conține o secțiune importantă privind cooperarea comercială, care ar trebui să faciliteze negocierile privind un acord de liber schimb (ALS). Încheierea APC corespunde obiectivului UE de creare a unui cadru economic și politic cuprinzător și coerent pentru relațiile dintre UE și țările ASEAN. În plus, APC conține o componentă importantă privind dezvoltarea, inclusiv dispoziții stricte privind protejarea intereselor financiare ale UE. Comsia remarcă faptul că Decizia nr. 2012/272/UE a Consiliului privind semnarea APC cu Filipine face obiectul cauzei C-377/12: Comisia a solicitat Curții să anuleze decizia menționată anterior deoarece Consiliul a adăugat temeiurile juridice privind transporturile (articolele 91 și 100 din TFUE), readmisia [articolul 79 alineatul (3) din TFUE] și mediul [articolul 191 alineatul (4) din TFUE]. Comisia a solicitat Curții să mențină efectele deciziei contestate. Sub rezerva hotărârii Curții în cauza C-377/12, prezenta decizie privind încheierea acordului de parteneriat și cooperare se bazează pe articolele 207 și 209 și pe articolul 218 alineatul (6) din TFUE. Comisia atrage atenția Consiliului asupra considerentului din acord privind poziția specifică a Regatului Unit, Irlandei și Danemarcei bazată pe protocoalele 21 și 22 la tratate. Adăugarea acestui considerent se datorează doar elaborării acestui text. În funcție de hotărârea în cauza C-377/12, care în prezent este pendinte în fața Curții de Justiție, este posibil ca acest considerent să trebuiască eliminat sau reformulat ulterior. Comisia consideră că, atât timp cât această cauză este pendinte, procedura pentru încheierea acordului nu poate fi finalizată. 2013/0441 (NLE) Propunere de DECIZIE A CONSILIULUI privind încheierea Acordului-cadru de parteneriat și cooperare între Uniunea Europeană și statele sale membre, pe de o parte, și Republica Filipine, pe de altă parte CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolele 207 și 209, coroborate cu articolul 218 alineatul (6) litera (a), având în vedere propunerea Comisiei Europene, având în vedere aprobarea Parlamentului European, întrucât: (1) În conformitate cu Decizia nr. 2012/272/UE[1] a Consiliului, Acordul-cadru de parteneriat și cooperare între Uniunea Europeană și statele sale membre, pe de o parte, și Republica Filipine, pe de altă parte, a fost semnat la 11 iulie 2012, sub rezerva încheierii sale la o dată ulterioară. (2) Acordul ar trebui aprobat în numele Uniunii Europene, ADOPTĂ PREZENTA DECIZIE: Articolul 1 Prin prezenta decizie, se aprobă, în numele Uniunii, Acordul-cadru de parteneriat și cooperare între Uniunea Europeană și statele sale membre, pe de o parte, și Republica Filipine, pe de altă parte. Textul acordului este atașat la prezenta decizie. Articolul 2 Înaltul Reprezentant al Uniunii pentru afaceri externe și politica de securitate prezidează comitetul mixt prevăzut la articolul 48 din acord. Uniunea sau, după caz, Uniunea și statele membre ale acesteia sunt reprezentate în comitetul mixt în funcție de tema abordată. Articolul 3 Președintele Consiliului desemnează persoana împuternicită să transmită, în numele Uniunii Europene, notificarea prevăzută la articolul 57 alineatul (1) din acord. Articolul 4 Prezenta decizie intră în vigoare la data adoptării. Aceasta se publică în Jurnalul Oficial al Uniunii Europene. Adoptată la Bruxelles, Pentru Consiliu, Președintele [1] JO L 134, 24.5.2012, p. 3